
PROCESVERBAL
Konsultim Publik për Rregulloren për Menaxhimin e Mbeturinave në komunën e Rahovecit







Data: 15.07.2026
Vendi: Komuna e Rahovecit

Kohëzgjatja: Rreth dy (2) orë
Kryesues i takimit: Drejtori i Drejtorisë së Shërbimeve Publike
Rendi i ditës:
1. Prezantimi i Draft-Rregullores për Menaxhimin e Mbeturinave;
2. Diskutimi lidhur me tarifën për mbeturinat e amvisërive;
3. Paraqitja e vërejtjeve, propozimeve dhe sugjerimeve nga pjesëmarrësit;
4. Të ndryshme.
Ecuria e takimit
Më datën 15 korrik 2026, është mbajtur takimi publik në kuadër të procesit të konsultimit publik për Draft-Rregulloren për Menaxhimin e Mbeturinave, me theks të veçantë në çështjen e tarifës për mbeturinat e amvisërive.
Takimin e ka udhëhequr Drejtori i Drejtorisë së Shërbimeve Publike, i cili në fillim të takimit i ka përshëndetur të pranishmit dhe ka paraqitur qëllimin e konsultimit publik. Pjesëmarrësit janë ftuar që në mënyrë të hapur të paraqesin vërejtjet, sugjerimet, propozimet dhe qëndrimet e tyre lidhur me draft-rregulloren dhe në veçanti me tarifën për mbeturinat e amvisërive.
U theksua se njoftimi për konsultimin publik ishte publikuar në web-faqen zyrtare të Komunës së Rahovecit më 6 korrik 2026, ndërsa afati për dorëzimin e komenteve dhe sugjerimeve ishte deri më 21 korrik 2026. Në njoftim ishin publikuar edhe adresat elektronike të zyrtarëve përgjegjës, përmes të cilave palët e interesuara kanë mundur t'i përcjellin komentet dhe propozimet e tyre.
Në takim kanë marrë pjesë anëtarë të Kuvendit Komunal, qytetarë, përfaqësues të organizatave joqeveritare dhe përfaqësues të kompanive të angazhuara në menaxhimin e mbeturinave.
PERPARIM KRASNIQI- Të nderuar të pranishëm, u falënderoj për pjesëmarrjen në këtë konsultim publik lidhur me Draft-Rregulloren për Menaxhimin e Mbeturinave në territorin e Komunës së Rahovecit.
Qëllimi kryesor i kësaj rregulloreje është që të përcaktojë qartë mënyrën e organizimit dhe funksionimit të sistemit të menaxhimit të mbeturinave në komunën tonë, si dhe standardet që duhet të respektohen gjatë ofrimit të këtij shërbimi.
Me këtë rregullore përcaktohen, ndër të tjera:
· mënyra e grumbullimit, trajtimit dhe menaxhimit të mbeturinave;
· rregullat për menaxhimin e mbeturinave nga ndërtimi dhe rrënimi;
· menaxhimi i mbeturinave nga aktivitetet e tjera të ngjashme me mbeturinat e amvisërisë;
· tarifa për menaxhimin e mbeturinave nga amvisëritë;
· detyrat dhe përgjegjësitë e Komunës dhe organeve kompetente;
· hartimi dhe zbatimi i Planit Komunal për Menaxhimin e Mbeturinave;
· krijimi i kushteve për ofrimin e një shërbimi më efikas dhe më të qëndrueshëm.
Një nga qëllimet kryesore është që të krijohet një sistem i qëndrueshëm financiar dhe funksional i menaxhimit të mbeturinave, duke pasur parasysh njëkohësisht mbrojtjen e mjedisit, ruajtjen e natyrës dhe mbrojtjen e shëndetit publik.
Sa i përket tarifës për mbeturinat e amvisërive, kjo është një nga çështjet që kërkon diskutim të hapur me qytetarët dhe palët e interesuara. Për këtë arsye, sot jemi këtu që të dëgjojmë vërejtjet, sugjerimet dhe propozimet tuaja, në mënyrë që ato të merren parasysh gjatë procesit të mëtejshëm të hartimit dhe miratimit të rregullores.
Duhet të theksojmë se menaxhimi i mbeturinave në Komunën e Rahovecit duhet të bëhet në përputhje me Ligjin për Mbeturina, këtë Rregullore, Planin Komunal për Menaxhimin e Mbeturinave dhe të gjithë legjislacionin tjetër në fuqi.
Synimi ynë është që përmes këtij dokumenti të kemi një sistem më të organizuar, më efikas dhe më të qëndrueshëm, i cili do t'u ofrojë qytetarëve shërbim më të mirë dhe njëkohësisht do të ndikojë në një mjedis më të pastër dhe më të shëndetshëm.
Në këtë drejtim, mendimi i qytetarëve dhe i të gjitha palëve të interesuara është shumë i rëndësishëm.
Ju ftoj që të diskutoni lirshëm dhe të paraqisni propozimet dhe vërejtjet tuaja, të cilat do të evidentohen dhe do të shqyrtohen në kuadër të procesit të konsultimit publik.
“Të nderuar të pranishëm,
Duke qenë se një pjesë e rëndësishme e diskutimit lidhet edhe me ofrimin e shërbimeve, kostot dhe nevojat e menaxhimit të mbeturinave, në këtë pikë dëshiroj t’ia jap fjalën Kryeshefit Ekzekutiv të KRM ‘Ekoregjioni’, z. Burim Shala, për të paraqitur më hollësisht gjendjen, sfidat dhe arsyetimin e kompanisë lidhur me menaxhimin e mbeturinave dhe tarifën e shërbimit.
Z. Burim, urdhëroni, e keni fjalën.”
Kryeshefi Ekzekutiv i KRM “Ekoregjioni”, z. Burim Shala – Te nderuar te pranishëm, rritja e tarifave ka ardhur si arsyetim i shpenzimeve si ngritja e çmimit të naftës dhe ngritja e çmimit të deponisë në Landovicë (një ngritje prej 100%), si dhe ngritja e çmimit të uniformave (50%). Komuna e Rahovecit, nga janari deri në maj ka shkuar në humbje të kompanisë 38.899€ dhe kjo i bie që ka pasur më shumë shpenzime sesa hyrje. Në komunën e Rahovecit inkasimi është dukshëm mirë dhe kjo rritje nuk po ndodh vetëm këtu, komuna e Rahovecit është e fundit që po bëhet ky plotësim-ndryshim. Dje e kemi bërë ngritjen e tarifës në komunën e Malishevës dhe para dy muajsh e kemi bërë në Suharekë (7.5€), ndërsa Gjakova e ka bërë ngritjen 8.7€. Pra, siç e ceka më herët, komuna e Rahovecit ka pasur humbje dhe nëse vazhdojmë kështu, atëherë është rrezik për kompaninë. Realisht rritja është menduar në 7.5 dhe unë kam thënë që të jetë 8, rritje e cila ndikon direkt në rritjen e pagave të punëtorëve rreth 71.70€ në bazë të koeficientit, nëse rritja bëhet 8€, atëherë do t’i bëjmë edhe sigurimet shëndetësore 33€ dhe i bie që për secilin punëtor rritja e pagës të jetë 105€.
Lirigzon Kastrati ka propozuar që rritja e tarifës të jetë në vlerën 6.5, duke paraqitur qëndrimin e tij lidhur me nivelin e përshtatshëm të tarifës. 
PERPARIM KRASNIQI - Propozimi ynë është 7.5€ për amvisëri. Pjesa tjetër është e konsumatorëve institucional, që me rregulloren e vjetër 6.7€ dhe propozimi është 8-10€, për arsye që: Ekoregjioni ka të drejtë të bëjë kontratë me biznese dhe i kategorizon mbeturinat (p.sh një frizer mund ta ketë një punor, por tjetri mund t’i ketë dhjetë) Pjesa tjetër te bankat, mikrofinancat 25-30€. Pjesa e kategorisë së fundit, avokaturë dhe agjencitë është 8-10€. Zona e dytë, tarifë mujore 10-12€, zona e tretë 12-14€, e katërta 15-17€ dhe e fundit - hotelet, hotelet me kapacitete më të mëdha e kanë 25-30€. Këto janë propozimet tona, ju lus që t’i shqyrtoni.

Defrim Kafexhiu ka theksuar se për këtë çështje duhet të ketë diskutim të mëtejshëm dhe se vendimi duhet të shqyrtohet edhe në Kuvendin Komunal.
Nga ana e tij, Afrim Dina, si qytetar aktiv nga Çelina, ka paraqitur propozimin që tarifa të jetë në vlerën 7.5.
Behlul Krasniqi ka shprehur mbështetje për nevojën e rritjes së tarifës, duke e lidhur këtë me rritjen e përgjithshme të çmimeve të produkteve bazë dhe kostove të jetesës.
Gjatë diskutimit është theksuar nevoja që gjatë përcaktimit të tarifës të merret parasysh gjendja ekonomike e qytetarëve, por njëkohësisht edhe kostoja reale e ofrimit të shërbimit, mirëmbajtja e pajisjeve, grumbullimi dhe transporti i mbeturinave dhe nevoja për përmirësimin e vazhdueshëm të shërbimeve.
Pjesëmarrësit kanë pasur mundësi të paraqesin lirshëm qëndrimet dhe propozimet e tyre, ndërsa përfaqësuesit e Drejtorisë së Shërbimeve Publike kanë dhënë sqarimet e nevojshme dhe kanë evidentuar çështjet e ngritura gjatë takimit.
Në përfundim të takimit, Drejtoria e Shërbimeve Publike ka marrë në konsideratë propozimet dhe komentet e paraqitura nga pjesëmarrësit, të cilat do të shërbejnë për shqyrtimin e mëtejmë të Draft-Rregullores për Menaxhimin e Mbeturinave dhe të tarifës për mbeturinat e amvisërive.
U theksua se çështja do të procedohet për shqyrtim dhe vendimmarrje në Kuvendin Komunal të Rahovecit, në pajtim me procedurat përkatëse.
Takimi ka përfunduar pas rreth dy orësh, në frymë të diskutimit të hapur dhe konstruktiv.
Procesmbajtësi:

